P. Hrušovský, podpredseda NR SR: (2002-02-06):
J. Švec, poslanec: ... Zahraničný výbor Národnej rady Slovenskej republiky má vo svojom programe recipročné návštevy európskych parlamentov a prijatia vrcholových reprezentácií krajín Európskej únie a ďalších krajín, ktoré sa o vstup do tejto organizácie spolu s nami uchádzajú. Ale slovenská parlamentná diplomacia sa netýka iba nášho vstupu do európskych a euroatlantických štruktúr. Už 21. septembra minulého roku poslanci delegácie Národnej rady Slovenskej republiky v Parlamentnom zhromaždení Rady Európy v Štrasburgu pod mojím vedením a po konzultácii s ministrom zahraničných vecí pánom Eduardom Kukanom podporili návrh rezolúcie Rady Európy k zákonu Maďarskej republiky o Maďaroch žijúcich v susedných krajinách a následne i rozhodnutie Rady Európy predložiť predmetný zákon na posúdenie Benátskej komisii. Poslanci za Liberálno-demokratickú úniu išli v tomto procese ešte ďalej. Vyzvali svojich partnerov v Aliancii slobodných demokratov v maďarskom parlamente, aby sa k Zákonu o Maďaroch žijúcich v susedných krajinách vyjadrili. Z dialógu, ktorý vzišiel z tejto iniciatívy, vzišlo spoločné stanovisko Aliancie slobodných demokratov Maďarskej republiky a Liberálno-demokratickej únie Slovenskej republiky, ktoré si vám dovolím prečítať. Obe liberálne strany sa dohodli na takomto stanovisku: „Aliancia slobodných demokratov Maďarskej republiky a Liberálno-demokratická únia Slovenskej republiky so znepokojením sledujú vyvíjajúci sa konflikt medzi obidvomi našimi krajinami. Obe liberálne politické strany zdieľajú spoločný názor, že v oboch našich krajinách sa zneužíva národnostné cítenie na politickú propagandu v predvolebnej kampani. Prijatie zákona o zahraničných Maďaroch vyvoláva konflikt medzi Maďarmi i Slovákmi. Maďarská vláda nekonzultovala v dostatočnom časovom predstihu s vládou Slovenskej republiky napriek tomu, že zákon sa týka občanov Slovenskej republiky maďarskej národnosti. Zákon obsahuje diskriminujúce pasáže, ktorých uplatnenie môže vyvolať nárast protimaďarských nálad v Slovenskej republike. Aliancia slobodných demokratov a Liberálno-demokratická únia sa zhodujú v tom, že menšiny nemajú byť zneužívané extrémistickými politickými stranami, ktoré sa snažia budovať svoju politickú silu na báze historického nacionalizmu. Aliancia slobodných demokratov a Liberálno-demokratická únia spoločne vyzývajú vlády oboch krajín, aby pristúpili k rokovaniam a hľadali zásadné východisko postavené na Európskych štandardoch vrátane stanoviska Benátskej komisie a ďalších medzinárodných, európskych organizácií. Zmena zákona o zahraničných Maďaroch musí byť dosiahnutá na základe vzájomného porozumenia, ktoré bude rešpektovať národné povedomie menšín i majorít oboch krajín.“ Toľko spoločné stanovisko. K predmetnému stanovisku by som rád zdôraznil dve veci. 1. Nielen slovenská, ale i maďarská strana spochybňuje legitimitu tohto zákona v súlade so závermi Benátskej komisie a ďalších európskych organizácií. 2. Rezolúcia, ktorú navrhuje zahraničný výbor a ktorú, dúfam, v tomto parlamente schválime, bude mať síce iba odporúčací charakter, ale z hľadiska dikcie zákona bude veľmi významným stimulátorom na to... (Zaznel zvuk časomiery.)